Finantsturud on teinud panused ühisraha euro ründamiseks ja seda nägime nii Kreeka, Iirimaa kui Portugali riigi võlakirju ja nende intresse puudutavatel juhtumitel. Varem kasutasime krooni, mis polnudki nagu õige raha, sest  Eesti Pank (keskpank) ei reguleerinud selles antavate laenude intressi ja seda tehti hoopis EURIBOR-i vahendusel. Teiseks puudus meie krooniga finantsturgudel kauplemine ehk keegi ei saanud finantsturgudel spekuleerida fikseeritud kursi muutmise vastu ehk devalveerimisele (selline spekulatsioon kukutas 1997. aastal Tai). Samuti puudus võimalus Eesti võetud laenude intresside muutmiseks, sest võlakirjad ei olnud vabalt kaubeldavad. Just see viimane ehk vabalt kaubeldavad võlakirjad, on Kreeka, Iirimaa ja  Portugali puhul nõrgim lüli, mida spekulandid ründavad. Täna tuli teade, et Moodys alandas Portugali võlakirjad rämpsuks. Esialgu see oli üks hinnang aga peatselt võivad liituda ka teised reitinguagentuurid. Kui te nüüd küsite, et mis kasu saavad nad sellest olukorra halvenemisest, siis üsna ilmselgelt tulu. Nad ongi panustanud võlakirjade halvale käekäigule. Näiteks 2008. aasta septembris pankrotti lastud Lehman Brothers teenis oma ajaloo suurima kasumi mitte väärtpaberi hindade tõusult vaid hoopiski nende languselt. Nemad olid panustanud ühe lennufirma pankrotistumisele ja teenisid üle seitsmesaja miljoni kasumit kui tuhanded töötajad kaotasid oma töökohad ning aktsionärid vara. Mul ei ole täpsed numbrid meeles aga see on muidugi kõnekas, et suurima kasumi teenisid nad teiste ebaõnnestumise pealt. Mitte kellestki parem olles, vaid otseses mõtes pankrotistumiselt.